દાંભિક લોકો દ્વારા સાચો સંદેશ પણ સફળ નથી થતો. સાચો સંદેશ સાચા માણસ દ્વારા જાય છે તો લોકો એનો સ્વીકાર કરે જ છે. તો પ્રાર્થનાને બાપુએ પકડી રાખી. તમે વાંચ્યું હશે કે આપણને આઝાદી મળી એ પહેલાંની એક પ્રાર્થનાસભામાં ગાંધીની આંખો ભીંજાઇ ગઇ હતી અને એમણે એવું નિવેદન કર્યું હતું કે આજે મારું કોઇ સાંભળતું નથી! મને એવું લાગે છે કે હું અરણ્યરુદન કરી રહ્યો છું! મારી વાત સાંભળવામાં આવી હોત તો દેશનું વિભાજન ન થાત. મારી વાત સાંભળવામાં આવી હોત તો પંજાબના ટુકડા ન થયા હોત. મારી વાત સાંભળવામાં આવી હોત તો વિશ્વ સમક્ષ જે વિભીષિકા આવી એ ન આવી હોત. અને પછી બાપુનું એક દર્દપૂર્ણ વાક્ય હતું કે પહેલાં હું બહુ મોટો માણસ મનાતો હતો, આજે હું સાવ નાનો માણસ બની ચૂક્યો છું.